Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2019/C 371/10)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

BENDRASIS DOKUMENTAS

„CEREJA DO FUNDÃO“

ES Nr. PGI-PT-02478– 2018 11 22

SKVN ( ) SGN (X)

1. Pavadinimas (-ai)

„Cereja do Fundão“

2. Valstybė narė arba trečioji šalis

Portugalija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„Cereja do Fundão“ yra paprastosios trešnės medžio (Prunus avium L.) vaisius, vartojamas šviežias. Jam būdingos šios savybės:

— dydis – ne mažiau kaip 24 mm,

— tvirtumas pagal Durofelo indeksą – ne mažiau kaip 60 vienetų,

— spalva pagal CTIFL (Centro Technique Interprofessionnel des Fruits et Legumes) spalvų skalę – 2–6,

— tirpių sausųjų medžiagų kiekis – ne mažesnis kaip 12 Brikso laipsnių.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi gamybos etapai (nuo auginimo iki derliaus nuėmimo).

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

„Cereja do Fundão“ etiketėje po produkto pavadinimu nurodomi žodžiai „Indicação Geográfica Protegida“ [Saugoma geografinė nuoroda] arba santrumpa „IGP“ [SGN].

Etiketėje taip pat turi būti toliau pavaizduotas „Cereja do Fundão“ logotipas.

4. Glaustas geografinės vietovės apibūdinimas

„Cereja do Fundão“ gamybos geografinė vietovė yra tik Fundauno savivaldybė, Kastelo Branko savivaldybės Lourisal do Kampo ir Lardozos apylinkės ir Koviljano savivaldybės Fero ir Perabojos apylinkės.

5. Ryšys su geografine vietove

„Cereja do Fundão“ trešnių ryšys su geografine vietove kyla iš jų gero vardo.

Dėl savo savybių „Cereja do undão“ trešnės Portugalijoje ir užsienyje turi gerą vardą ir yra gerai žinomos; jų svarba žemės ūkyje, ekonomikoje ir gastronomijoje tokia didelė, kad jos tapo vienu iš regiono simbolių.

Fundauno trešnės „yra skanios: jos yra saldžios ir sultingos, stipraus prinokusio vaisio skonio“ (The Guardian, 2007 8 14), „įsisupusios į ryškiai raudoną rūbą, putlios ir ekstravagantiškai saldžios“ – jų nė su kuo „nesumaišysi“, o virtuvės šefas Vitoras Sobralis jas laiko „nacionalinį meistriškumą įrodančiu produktu“ ((Epikuras, 2017 5 8). Nors trešnės šalyje yra auginamos beveik visur, „tikriausiai pačios garsiausios yra Fundauno trešnės“ (Broteria – straipsniai populiariomis mokslo temomis, 1915 m.), o kai kas Fundauną laiko Portugalijos „trešnių sostine“ (Paulo Moreira, Pão e Vinho [Duona ir vynas], 2014 m.).

Tai, kad Portugalijos vartotojai laiko „Cereja do Fundão“ išskirtinėmis, rodo tas faktas, kad „Junta Nacional das Frutas“ [Nacionalinės vaisių tarybos] biuletenyje „Cereja do Fundão“ kaina Lisabonos turguje buvo nurodyta atskirai (tame turguje jų kilogramas buvo parduodamos vidutiniškai už 3 eskudus); ši kaina skyrėsi nuo kitų turguje parduodamų trešnių kainų.

2018 m. „Cereja do Fundão“ laimėjo „Portugal Cinco Estrelas“ prizą natūralių produktų kategorijoje. Įteikiant prizą, kuris buvo skirtas remiantis rinkos tyrimuose įvertintu vartotojų pasitenkinimu, buvo pasakyta, kad „tarp Estrelos ir Gardunjos kalnų galima atrasti vieną iš skaniausių nacionalinių delikatesų – trešnes „Cereja do Fundão“. Dėl savo saldaus ir gaivaus skonio jos mėgstamos ne tik kaip desertinis vaisius, bet ir kaip kompotas, ar trešnių ir šokolado derinio saldumynai, pyragaičiai ir likeriai.“

„Šios trešnės yra plačiai žinomos, pritraukia minias žmonių ir atneša milijonus eurų vietos ekonomikai“ (Dinheiro Vivo, 2017 6 4). „Cereja do Fundão“„ypač išpopuliarėjo nuo tada, kai jas imta sieti su Portugalijos futbolo komandos dalyvavimu Europos čempionate, kuris 2004 m. įvyko Portugalijoje.“ Per dešimtmetį „trešnių verslu pagrįsta vietos ekonomika išaugo dvigubai ir dabar jos vertė – apie 20 mln. EUR per metus (tokią vertę sukuria 2 000 ha užimantys trešnių medžių plotai, per metus užauginantys 7 000 tonų trešnių uogų, – tai sudaro daugiau kaip 60 % nacionalinės produkcijos ir sukuria 1 500 darbo vietų)“. Pavadinimas „Cereja do Fundão“ suteikia produktui pridėtinės vertės, dėl ko už jį galima gauti didesnę kainą nepaisant to, kad jų užauginama vis daugiau. Tai paaiškina, kodėl vidutinė kaina išaugo dvigubai ir dabar kilogramas trešnių kainuoja maždaug 3 EUR“ (Pedro Manuel Saraiva, Empreendedorismo: do conceito à aplicação, da ideia ao negócio, da tecnologia ao valor [Verslumas: nuo teorijos iki praktikos, nuo idėjos iki verslo, nuo technologijų iki pridėtinės vertės], „Imprensa da Universidade de Coimbra“, 3 leidimas, 2015 m.).

Dėl geografinės gamybos vietovės ypatumų „pirmosios sezono trešnės sunoksta anksčiau nei kitose vietovėse ir jas galima nesunkiai parduoti už 30–50 EUR/kg, visų pirma, eksporto rinkose, kurioms tenka 10 % visos pardavimų apyvartos“ (Pedro Manuel Saraiva, op. cit.). „Prasidėjus trešnių sezonui“ Fundaunas yra viena „pirmųjų pasaulio vietų, kur jos uždera“, ir būtent dėl to, „pasirodžiusios rinkoje ir pradedamos eksportuoti“, jos yra labai brangios. 2014 m. balandžio mėn. pabaigoje „Cereja do Fundão“ kilogramas Helsinkio turguje buvo parduodamas už 62 EUR (Vida Rural, 2015 5 26).

„Cereja do Fundão“ gali būti valgomos šviežios arba naudojamos kaip pyragaičių ir kepinių sudedamoji dalis – tokių patiekalų ir receptų yra įvairių. „Cereja do Fundão“ trešnės yra vienas iš universaliausių kulinarijos produktų, leidžiančių pasireikšti fantazijai“, nes jas galima naudoti gaminant „Cereja do Fundão“ pyragą ir naminius „Cereja do Fundão“ ledus (Público, 2013 6 14). Kaip matyti iš pokalbio su Mišelino žvaigždutę turinčiu virtuvės šefu José Avillezu, „Cereja do Fundão“ trešnės taip pat yra liaupsinamos įvairių virtuvės šefų (Jornal de Negócios, 2018 2 20); tai liudija ir 2017 m. išleista knyga Prato do Dia [Dienos patiekalas] – šį receptų rinkinį savo televizijos kulinarinėje programoje 24Kitchen pristatė virtuvės šefė Filipa Gomes.

„Cereja do Fundão“ yra daugelio gastronominių renginių pagrindas. Regiono lygmeniu „Cereja do Fundão“ trešnės „pritraukia apie 135 000 turistų per metus“ ((Expresso, 2018 2 19), visų pirma, į „Festa da Cereja do Fundão“ [„Cereja do Fundão“ festivalį], kuriame galima paragauti ne tik „Cereja do Fundão“ trešnių, bet ir daugelį iš jų pagamintų produktų, ir dalyvauti su šių trešnių auginimu susijusiuose kultūriniuose ir turistiniuose renginiuose (padėti skinti trešnes, pasivaikščioti trešnynuose, pasisodinti trešnės medį ir kt.), taip pat į maisto festivalį „Fundão, Aqui Come-se Bem – Sabores da Cereja“ [Geras maistas Fundaune – trešnių skonio įvairovė], kuris nuo 2004 m. organizuojamas kasmet. Yra ir nacionalinių renginių, pavyzdžiui, „Rota Gastronómica da Cereja do Fundão“ [„Cereja do Fundão“ kulinarinis maršrutas], kuris nuo 2013 m. kasmet organizuojamas Lisabonoje ir Porte, ir kuriame virtuvės šefai siūlo receptus su „Cereja do Fundão“ trešnėmis.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

https://tradicional.dgadr.gov.pt/pt/cat/frutos-frescos/978-cereja-do-fundao-igp

(1) OL L 343, 2012 12 14, p. 1.